Khmerų kalba
Khmerų kalba (ភាសាខ្មែរ [pʰiːəsaː kʰmaːe]) – austroazinių kalbų šeimai priklausanti kalba, vartojama khmerų. Tai valstybinė Kambodžos kalba, taip pat vartojame emigrantų tarpe Vietname, Tailande, JAV, Prancūzijoje, Australijoje ir kt. Tai gausiausiai vartojama austroazinė kalba po vietnamiečių kalbos. Nėra toninė kalba, skirtingai nei kitos valstybinės kalbos pietryčių Azijoje (tajų, lao, vietnamiečių, mjanmų). Khmerų kalba užrašoma khmerų raštu. Dėl didelės budizmo reikšmės khmerų gyvenime kalboje gausu skolinių iš sanskrito ir pali kalbų. Yra khmerų kalbos užrašų iš IX a. Šiuolaikinė khmerų kalba susidarė XIX a. Khmerų kalba pasižymi skirtingais sociolingvistiniais registrais: vienokie žodžiai ir intonacijos vartojamos kalbant buitine kalba, kitokie – kalbant su nepažįstamais, valdininkais, vienuoliais. Yra penkios pagrindinės khmerų kalbos tarmės.